Oorhaastigheid kan Rangers punte kos | Netwerk24
Oorhaastigheid kan Rangers punte kos
Deur Thomas Carolus 15 Mei 2019 06:01
Die vonke gaan komende Saterdag weer op Ericapark spat wanneer die sokkerspanne Riverside Rangers en Invincible-Cravenby mekaar in ’n Superligawedstryd van die Noordelike Voorstede-Sokkerunie pak.
Oorhaastigheid kan verhoed dat Riverside Rangers die seisoen op ’n hoë noot begin en hulle sal Saterdag geduldig moet wees.
Les Mondo, afrigter van Riverside Rangers, is vol vertroue dat dié span opgewasse vir die taak sal wees.
“Ek dink ons het ’n goeie en geskikte wedstrydplan en sal die kragmeting aanvallend benader. Volgehoue druk op Invincible-Cravenby sal telkens toegepas word en met die skep van doelkanse, kan ons die wedstryd wen,” het hy gesê. Deur hul doelkanse te benut en hul verdediging rotsvas te maak, kan Rangers hul teenstanders ore aansit.
Invincible se doelskieters sal daarvan weerhou moet word om doele te skiet en dit kan net gebeur as jy hulle van balbesit ontsê. Hier sal die middelskakels van Rangers hul kant moet bring.
. UWK reis na Bellville-Suid om teen Bellville United kragte te meet.
Vir UWK is dit ’n belangrike kragmeting, want ’n wen sal deurslaggewend wees. ’n Oorwinning sal verseker dat hulle hul plek bo-aan die punteleer behou. Dit sal egter nie so maklik wees nie, want Bellville kan nie sommer afgeskryf word nie. Hoewel Bellville nie oor dieselfde uitmuntende spelers as UWK beskik nie, sal hy moeilik op sy tuisveld onttroon word. Bellville United het nie net die tuisveldvoordeel nie, maar hy kan UWK onttroon van die eerste plek.
. Bellstar United ontvang besoek van Belhar Spurs op Symphony Park en laasgenoemde is die onbekende faktor in die liga.
Belhar Spurs het sover uitstekend gevaar en het verlede week vir Riverside Rangers met 2-0 geklop en beskik oor soveel alsydige spelers dat dit ’n uitstaande vertoning van enige span gaan verg om enigsins hond haaraf te maak. Spurs is tans op hul beste en ’n opwindende stryd word verwag.
. Die vonke gaan behoorlik spat wanneer Matroosfontein en United sake gaan uitspook. United het vanjaar op ’n drafstap begin, maar teen Matroosfontein kan sy vaart dalk gestop word.
Of die tuisveldvoordeel tot Matroosfontein se voordeel gaan wees, sal op die veld bewys moet word. ’n Taktiese wedstrydplan en ’n verbetering op sy laaste vertoning, sal Matroosfontein dalk bevoordeel.